Predkladacia správa
Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) predkladá návrh nariadenia vlády Slovenskej republiky o podmienkach poskytovania podpory v rámci spoločnej organizácie trhu s vínom podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. na základe Plánu legislatívnych úloh vlády Slovenskej republiky na rok 2015 (ďalej len „plán úloh“) v mesiaci marec pod číslom 3. 
Predkladaným návrhom nariadenia vlády sa implementujú niektoré nové pravidlá pre poskytovanie podpory v rámci spoločnej organizácie trhu s vínom v sektore vinohradníctva a vinárstva, ktoré boli ustanovené nariadením Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007. Na základe uvedeného nariadenia bol následne vypracovaný modifikovaný Národný podporný program v Slovenskej republike pre roky 2014 – 2018, ktorý bol zaslaný 31.10.2014 Európskej komisii. Modifikácia spočívala v doplnení opatrenia Propagácia v členských štátoch Európskej únie a v dopracovaní podmienok uplatňovania, definícií a cieľov spolu s kvantifikovanými ukazovateľmi za účelom vyhodnocovania efektívnosti daného opatrenia. 
Návrh nariadenia vlády predstavuje právnu úpravu na vykonanie nových pravidiel poskytovania podpory v sektore vinohradníctva a vinárstva a súčasne upravuje niektoré ustanovenia s ohľadom na poznatky z praxe a tiež aktualizáciu odkazov k poznámkam pod čiarou z dôvodu zmeny niektorých legislatívnych predpisov. Administratívnu činnosť súvisiacu s prijímaním žiadostí, kontrolnou činnosťou a platbami podpory za opatrenia spoločnej organizácie trhu s vínom bude zabezpečovať Pôdohospodárska platobná agentúra.
Návrh nariadenia vlády nebude predmetom vnútrokomunitárneho pripomienkového konania. 
Navrhovaný dátum nadobudnutia účinnosť je určený s ohľadom na dátum, do ktorého je možné podávať žiadosti na niektoré opatrenia, t.j. už k 30. aprílu 2015.
Predložený návrh nariadenia vlády bude mať negatívny vplyv na rozpočet verejnej správy, avšak nebude zakladať zvýšené nároky na rozpočty obcí alebo rozpočty vyšších územných celkov. Návrh nariadenia vlády Slovenskej republiky nemá ekonomický, environmentálny ani sociálny vplyv, vplyv na podnikateľské prostredie a ani vplyv na informatizáciu spoločnosti.
Predložený návrh nariadenia vlády je v súlade s Ústavou Slovenskej republiky, súvisiacimi zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.
 Návrh nariadenia vlády bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania. Návrh nariadenia vlády sa predkladá na rokovanie Legislatívnej rady vlády Slovenskej republiky bez rozporov.